b"\n_START_ARTICLE_\nJean Simmons\n_START_SECTION_\nZgodnje \xc5\xbeivljenje in kariera\n_START_PARAGRAPH_\nJean Simmons se je rodila 31. januarja 1929 v Lower Hollowayu v Londonu. O\xc4\x8de Charles Simmons je na poletnih olimpijskih igrah v Stockholmu leta 1912 osvojil bronasto medaljo v gimnastiki. Mama je bila Winifred, rojena Loveland. Bila je najmlaj\xc5\xa1a izmed \xc5\xa1tirih otrok, imela je starej\xc5\xa1i sestri in brata, Lorno, Harolda in Edno. Igrati je za\xc4\x8dela, ko je bila stara 14 let. Med drugo svetovno vojno se je dru\xc5\xbeina preselila v Winscombe v Somersetu, kjer je njen o\xc4\x8de kraj\xc5\xa1i \xc4\x8das u\xc4\x8dil \xc5\xa1portno vzgojo na \xc5\xa1oli Sidcot. Jean je sledila svoji najstarej\xc5\xa1i sestri in za\xc4\x8dela nastopati v manj\xc5\xa1ih va\xc5\xa1kih igrah. Po vrnitvi v London se je vpisala v \xc5\xa1olo plesa Aida Foster, kjer jo je opazil Val Guest in ji priskrbel prvo filmsko vlogo v filmu Give Us the Moon, kjer je glavno vlogo igrala Margaret Lockwood._NEWLINE_Sledile so manj\xc5\xa1e vloge v ve\xc4\x8d filmih, med drugim tudi v filmu Cezar in Kleopatra (Caesar in Cleopatra), ki ga je re\xc5\xbeiral Gabriel Pascal. Ta je v Simmonsovi videl potencial in je leta 1945 z njo podpisal sedemletno pogodbo. Pred selitvijo v Hollywood je igrala mlado Estello v filmu Great Expectations iz leta 1946, ki ga je re\xc5\xbeiral David Lean, in Ofelijo v Hamletu iz leta 1948 v re\xc5\xbeiji Laurencea Olivierja, za katero je prejela prvo nominacijo za oskarja. Leta 1947 je odigrala indijansko dekle v filmu Black Narcissus._NEWLINE_Delo na snemanju filma Great Expectations jo je tako navdu\xc5\xa1ilo, da se je odlo\xc4\x8dila za resno igralsko kariero:_NEWLINE_\xc2\xbbMislila sem, da je to samo delo, kjer spoznava\xc5\xa1 vse te izjemne filmske zvezde in dobiva\xc5\xa1 5 funtov na dan, kar je bilo lepo, saj smo potrebovali denar. Menila sem, da bom neko\xc4\x8d od\xc5\xa1la iz tega sveta, se poro\xc4\x8dila in imela otroke, tako kot moja mati. Delo z Davidom Leanom me je prepri\xc4\x8dalo, da nadaljujem.\xc2\xab_NEWLINE_Vloga Ofelije v Olivierjevem Hamletu jo je naredila zvezdo \xc5\xbee v najstni\xc5\xa1kih letih, \xc4\x8deprav je bila \xc5\xbee prej dobro poznana po svojih vlogah v drugih britanskih filmih, med drugim v filmski adaptaciji Uncle Silas in Black Narcissus (oba iz leta 1947). Olivier ji je ponudil prilo\xc5\xbenost za delo in \xc5\xa1tudij na \xc5\xa1oli Bristol Old Vic in veliko razli\xc4\x8dnih vlog, s katerimi bi si nabrala izku\xc5\xa1nje, vendar jo je vezala pogodba z organizacijo Rank. Leta 1949 je Simmonsova skupaj s poznej\xc5\xa1im mo\xc5\xbeem Stewartom Grangerjem igrala v filmu Adam and Evelyne. Leto dni pozneje je bila izglasovana za \xc4\x8detrto najbolj priljubljeno zvezdo v Veliki Britaniji. Leta 1951 je Rank njeno pogodbo prodal Howardu Hughesu, ki je pozneje imel v lasti RKO Pictures._NEWLINE_Leta 1950 se je poro\xc4\x8dila s soigralcem iz ve\xc4\x8d filmov Stewartom Grangerjem, s \xc4\x8dimer se je za\xc4\x8delo obdobje prehoda na ameri\xc5\xa1ko kariero. Za Hughesa je posnela \xc5\xa1tiri filme, med njimi Angel Face v re\xc5\xbeiji Otta Premingerja. Leta 1952 je preko sodi\xc5\xa1\xc4\x8da pri\xc5\xa1lo do prekinitve pogodbe s Hughesom._NEWLINE_Leta 1953 je zaigrala ob Spencerju Tracyju v filmu The Actress, ki je bil eden izmed njenih najljub\xc5\xa1ih. Med \xc5\xa1tevilnimi filmi, v katerih se je pojavila v tem obdobju, so bili The Robe (1953), Young Bess (1953), D\xc3\xa9sir\xc3\xa9e (1954), The Egyptian (1954), Guys and Dolls (1955), The Big Country (1958), Elmer Gantry (1960, re\xc5\xbeiral ga je njen drugi mo\xc5\xbe Richard Brooks), Spartacus (1960), All the Way Home (1963) in The Happy Ending (1969), za katerega je prejela drugo nominacijo za oskarja. Po mnenju filmskega kritika Philipa Frencha je bila njena vloga v psihodrami Home Before Dark (1958), kjer je igrala gospodinjo, ki drvi v zlom, njena najbolj\xc5\xa1a. Film je re\xc5\xbeiral Mervin LeRoy._NEWLINE_Do sedemdesetih let se je Simmonsova osredoto\xc4\x8dila na oder in televizijske vloge. V ZDA je nastopala v A Little Night Music re\xc5\xbeiserja Stephena Sondheima, nato pa se je predstavila \xc5\xa1e v Londonu kot Desir\xc3\xa9e Armfeldt v West Endu. V tej predstavi je igrala tri leta in se ni naveli\xc4\x8dala Sondhemove glasbe. Dejala je, da ji je ne glede na utrujenost glasba zmeraj dala novih mo\xc4\x8di._NEWLINE_Leta 1983 je v miniseriji Pesem ptic trnovk upodobila mamo Fiono ''Fee'' Cleary, za kar je osvojila emmyja. V letih 1985 in 1986 se je pojavila v North and South, kjer je ponovno igrala dru\xc5\xbeinsko mater Clarisso Main. Leta 1988 je zaigrala v filmu The Dawning z Anthonyjem Hopkinsom in Hughom Grantom, leto pozneje pa \xc5\xa1e v remaku filma Great Expectations, kjer je igrala gospod Havisham, Estellino posvojiteljico._NEWLINE_Leta 1991 se je pojavila tudi v epizodi The Drumhead serije Zvezdne steze: Naslednja generacija kot upokojena admiralka, ki vodi preiskavo. Istega leta je nastopila tudi kot dru\xc5\xbeinska mati Elizabeth Collins Stoddard in njena prednica Naomi Collins v kratkotrajnih o\xc5\xbeivitvah serij iz \xc5\xa1estdesetih let 20. stoletja Dark Shadows. V originalu je te vloge upodobila Joan Bennett. Med letoma 1994 in 1998 je bila pripovedovalka v dokumentarni televizijski seriji Mysteries of the Bible. Leta 2004 je nastopila v glavni vlogi Sophie v angle\xc5\xa1kem filmu Howl's Moving Castle.\n_START_SECTION_\nZasebno \xc5\xbeivljenje\n_START_PARAGRAPH_\nJean Simmons se je poro\xc4\x8dila in lo\xc4\x8dila dvakrat. Njen prvi mo\xc5\xbe je bil angle\xc5\xa1ki igralec Stewart Granger, s katerim se je poro\xc4\x8dila 20. decembra 1950 v Tucsonu v Arizoni. Leta 1956, ko sta postala dr\xc5\xbeavljana ZDA, se je rodila njuna h\xc4\x8di Tracy Granger. Lo\xc4\x8dila sta se leta 1960. 1. novembra istega leta se je Simmonsova poro\xc4\x8dila z re\xc5\xbeiserjem Richardom Brooksom. Leto dni pozneje sta dobila h\xc4\x8der Kate Brooks. Lo\xc4\x8dila sta se leta 1980._NEWLINE_\xc4\x8ceprav sta bila oba mo\xc5\xbea precej starej\xc5\xa1a od nje, je Simmonsova zanikala, da i\xc5\xa1\xc4\x8de figuro o\xc4\x8deta, ki ga je izgubila, ko je bila stara 16 let. Dejala je, da mo\xc5\xbea nista bila podobna njenemu o\xc4\x8detu. Ta je bil ne\xc5\xbeen in tih \xc4\x8dlovek, oba njena mo\xc5\xbea pa sta bila \xc2\xbbprecej hrupnej\xc5\xa1a\xc2\xab._NEWLINE_Iz vsakega zakona je imela po eno h\xc4\x8derko, ki se obe ukvarjata s filmi, Tracy kot filmska in televizijska monta\xc5\xbeerka, Kate pa kot televizijska producentka. H\xc4\x8deri sta dobili imeni po Jeaninih dobrih prijateljih, igralcu Spencerju Tracyju in igralki Katharine Hepburn. Konec sedemdesetih let se je Simmonsova preselila na vzhodno obalo ZDA. Nekaj \xc4\x8dasa je \xc5\xbeivela v New Milfordu v Connecticutu. Kasneje se je vrnila v Kalifornijo in se naselila v Santa Monici, kjer je ostala vse do svoje smrti._NEWLINE_Umrla je obkro\xc5\xbeena z dru\xc5\xbeino 9 dni pred 81. rojstnim dnevom 22. januarja 2010 zaradi plju\xc4\x8dnega raka.\n_START_SECTION_\nDobrodelnost\n_START_PARAGRAPH_\nSimmonsova je ve\xc4\x8dkrat javno govorila o svojem boju z zasvojenostjo. Leta 2003 je postala pokroviteljica dobrodelne organizacije Release, ki se ukvarja s podro\xc4\x8djem zlorabe zdravil. Leta 2005 je podpisala tudi peticijo britanskemu premierju Tonyju Blairu proti prestavitvi konoplje iz drog razreda C v razred B."